ET Euroopa Liidu Teataja C 181/5

Teade, milles käsitletakse üldkohtu 15. septembri 2016. aasta otsuseid kohtuasjades T-80/14, T-111/14 kuni T-121/14 ja T-139/14 seoses nõukogu rakendusmäärusega (EL) nr 1194/2013, millega kehtestatakse Argentinast ja Indoneesiast pärit biodiisli impordi suhtes lõplik dumpinguvastane tollimaks ja nõutakse lõplikult sisse nimetatud impordi suhtes kehtestatud ajutine tollimaks, ning millega rakendatakse soovitusi ja otsuseid, mille Maailma Kaubandusorganisatsiooni vaidluste lahendamise organ võttis vastu vaidlustes DS473 ja DS480 („EL – biodiislikütusega seotud dumpinguvastased meetmed“)

(2018/C 181/05)

Kohtuotsused

Euroopa Liidu Üldkohus (edaspidi „Üldkohus“) tühistas 15. septembril 2016 kohtuasjades T-80/14, T-111/14 kuni T-121/14 (1) ja T-139/14 (2) tehtud otsustega (edaspidi „kohtuotsused“) nõukogu 19. novembri 2013. aasta rakendusmääruse (EL) nr 1194/2013 (millega kehtestatakse Argentinast ja Indoneesiast pärit biodiisli impordi suhtes lõplik dumpinguvastane tollimaks ja nõutakse lõplikult sisse nimetatud impordi suhtes kehtestatud ajutine tollimaks) (edaspidi „esialgne määrus“), (3) artiklid 1 ja 2 selles osas, mida kohaldatakse kõnealustes kohtuasjades hagejate (edaspidi „asjaomased eksportivad tootjad“) (4) suhtes. Euroopa Liidu Nõukogu kaebas otsused alguses edasi. 2. ja 5. märtsil 2018 (5) kustutati kaebused pärast seda, kui nõukogu otsustas need tagasi võtta, Euroopa Kohtu registrist. Seega on otsused lõplikud ja siduvad nende vastuvõtmise kuupäevast alates.

Üldkohus otsustas, et institutsioonid ei suutnud õiguslikult piisavalt põhjendada, et Argentinas ja Indoneesias biodiislikütuse tootmiseks kasutatava peamise tooraine hindades oli märkimisväärseid moonutusi, mis tulenesid diferentseeritud ekspordimaksude süsteemi kasutamisest, kohaldades toorainele ja biodiislikütusele erinevat maksumäära. Üldkohus otsustas, et institutsioonid ei oleks pidanud asuma seisukohale, et tooraine hind ei kajastu mõistlikult Argentina ja Indoneesia uuritud eksportivate tootjate dokumentides, ega jätma kõnealuseid dokumente Argentinas ja Indoneesias toodetud biodiislikütuse normaalväärtuse arvutamisel arvestamata.

Pärast Üldkohtu otsuseid võttis Maailma Kaubandusorganisatsiooni (edaspidi „WTO“) vaidluste lahendamise organ 26. oktoobril 2016 vastu apellatsioonikogu aruandega muudetud hindamiskogu aruande (edaspidi „Argentiinat käsitlevad aruanded“), (6) milles käsitleti vaidlust „EL – Argentinast pärit biodiislikütusega seotud dumpinguvastased meetmed“ („European Union – Anti-Dumping Measures on Biodiesel from Argentina“) (DS473). 28. veebruaril 2018 võttis vaidluste lahendamise organ vastu ka hindamiskogu aruande, milles käsitleti vaidlust „EL – Indoneesiast pärit biodiislikütusega seotud dumpinguvastased meetmed“ („European Union — Anti-Dumping Measures on Biodiesel from Indonesia“) (DS480) (edaspidi „Indoneesiat käsitlev aruanne“) (7).

Argentinat ja Indoneesiat käsitlevates aruannetes leiti muu hulgas, et kulukorrektsioon, mille liit esialgses määruses tegi, on vastuolus WTO õigusnormidega. Lisaks leiti Indoneesiat käsitlevas aruandes, et liit ei ole dumpingumarginaalide arvutamisel kindlaks määranud kasumi ülemmäära ja see on vastuolus WTO õigusega. Samuti leiti Indoneesiat käsitlevas aruandes, et mõnede äriühingute puhul ei olnud arvutused järjepidevad, samuti tõsteti esile täiendavaid kahjuga seotud aspekte.

Pärast Argentinat käsitlevate aruannetega tutvumist algatas komisjon vastavalt Euroopa Parlamendi ja nõukogu määruse (EL) 2015/476 (8) artikli 1 lõikele 3 läbivaatamise (9) (edaspidi „läbivaatamine“). Läbivaatamise järel võttis komisjon vastu rakendusmääruse (EL) 2017/1578 (10) (edaspidi „muutmismäärus“), millega muudetakse esialgset määrust.

Läbivaatamise algatamise ajal teatas komisjon, et oleks asjakohane kontrollida, kas Argentinat käsitlevas aruandes tehtud järeldused kehtivad ka Indoneesiast pärit biodiislikütuse suhtes kehtestatud meetmete puhul, sest Argentinat käsitlevas aruandes esitatud õiguslikud tõlgendused paistsid olevat asjakohased ka Indoneesiat käsitleva uurimise puhul.

Kuid läbivaatamise käigus sai komisjon huvitatud isikutelt rohkesti märkusi eelkõige Argentinat käsitlevas aruandes esitatud tõlgenduse kohaldatavuse kohta Indoneesiast pärit biodiislikütust hõlmavate meetmete suhtes. Komisjon jõudis järeldusele, et Indoneesiaga seotud märkuste analüüs nõuab rohkem aega, ja otsustas Indoneesiaga seotud uurimise muutmismäärusest välja jätta ning läbivaatamist Indoneesia osas jätkata.

Tagajärjed

ELi toimimise lepingu artikli 266 kohaselt peavad liidu institutsioonid võtma kohtuotsuse täitmiseks vajalikud meetmed. On teada, et juhul, kui menetlus koosneb mitmest haldusetapist, ei tähenda ühe etapi tühistamine kogu menetluse tühistamist (11). Dumpinguvastane uurimine on üks näide sellisest mitmeetapilisest menetlusest.

Kohtupraktika kohaselt võib tühistatud akti asendamise menetlust jätkata täpselt sellest ajahetkest, mil õigusvastasus aset leidis. Liidu institutsioonidel on sel viisil kohtuotsuseid täites võimalik parandada esialgse määruse neid aspekte, mis viisid selle tühistamiseni asjaomaste eksportivate tootjate osas (12).

Lisaks kohtuotsuste resolutsioonidele peaks komisjon arvesse võtma ka otsuste aluseks olnud põhjendusi, mis moodustavad selle olemusliku osa, kuivõrd need on vajalikud resolutsiooni täpse tähenduse mõistmiseks (13). Jõusse jäävad esialgse määruse muud järeldused, mida ei vaidlustatud selleks ettenähtud tähtaja jooksul, või mis vaidlustati, kuid lükati tagasi Üldkohtu otsustega ning mis seepärast ei viinud vaidlustatud määruse tühistamiseni.

Täitmaks oma kohustusi, jätkab komisjon Argentinast ja Indoneesiast pärit biodiislikütuse importi käsitlevat dumpinguvastast uurimist täpselt sellest punktist, milles tekkis õigusvastasus. Käesoleva juhul tuleb asjaomaseid kohtuotsuseid silmas pidades uuesti läbi vaadata vead Argentina ja Indoneesia eksportivate tootjate dokumentides esitatud tooraine hinna arvessevõtmisel.

Komisjonil on ka kohustus viia Argentinast ja Indoneesiast pärit biodiislikütuse impordi suhtes kehtestatud dumpinguvastased meetmed kooskõlla WTO vaidluste lahendamise organi aruandes esitatud soovituste ja otsustega.

Lisaks mõjutab esialgse määruse tühistamine asjaomaste eksportivate tootjate osas Üldkohtu poolt ka muutmismääruse õiguspärasust. Kuna muutmismäärusega muudeti määrust, mis vahepeal on tühistatud, on ka muutmismäärus ise kehtetuks muutunud ja seda ei saa asjaomaste eksportivate tootjate suhtes kohaldada.

Komisjon võib otsustada käesoleval dumpinguvastaste menetluste taasavamisel mitte piirduda üksnes asjaomaste eksportivate tootjatega ning laiendada järeldusi kõigile Argentina ja Indoneesia eksportivatele tootjatele. Peale selle tuleb menetluste taasavamisel lisaks kohtuotsuste põhjendustele arvesse võtta Argentinat ja Indoneesiat käsitlevate aruannete sisu.

Menetluse taasavamine

Komisjon avab uuesti Argentinast ja Indoneesiast pärit biodiislikütuse importi käsitleva dumpinguvastase uurimise, mille tulemusel võeti vastu esialgne määrus, ning lõpetab käimasoleva läbivaatamise Indoneesia osas (14).

Kirjalikud esildised ja ärakuulamisvõimalus

Kõigil eksportivatel tootjatel ja liidu tootmisharul palutakse teha teatavaks oma seisukohad, esitada teavet ja esitada kinnitavad tõendid. Kõnealune teave ja seda kinnitavad tõendid tuleb komisjonile esitada kolme nädala jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

Kõik huvitatud isikud võivad samuti taotleda komisjoni uurimistalitustelt ärakuulamist. Uurimise algetapiga seotud küsimuste asjus tuleb ärakuulamistaotlused koos konkreetsete põhjendustega esitada kirjalikult 15 päeva jooksul alates käesoleva teatise avaldamisest.

Kirjalike esildiste ja kirjade saatmise juhised

Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, mis sõnaselgelt võimaldab a) komisjonil kõnealust teavet ja andmeid käesolevas kaubanduse kaitsemeetmetega seotud menetluses kasutada ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kõik huvitatud isikute kirjalikud esildised ja kirjavahetus, mida huvitatud isikud paluvad käsitleda konfidentsiaalsena, peavad olema varustatud märkega „Limited“ (15).

Huvitatud isikud, kes esitavad teavet märkega „Limited“, peavad vastavalt Euroopa Parlamendi ja nõukogu määruse (EL) 2016/1036 (16) (edaspidi „alusmäärus“) artikli 19 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

Huvitatud isikutel palutakse esitada kõik esildised ja taotlused, sealhulgas skaneeritud volikirjad ja sertifikaadid, e-posti teel, välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga. E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“, mis on avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Huvitatud isikud leiavad täiendavaid eeskirju ja lisateavet komisjoniga suhtlemise kohta, sealhulgas teavet e-posti teel esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H Office: CHAR 04/034 1049 Bruxelles/Brussel BELGIQUE/BELGIË E-posti aadress: TRADE-AD593A-BIODIESEL@ec.europa.eu

Koostööst keeldumine

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt alusmääruse artiklile 18 nii positiivsed kui ka negatiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning toetutakse kasutamiseks kättesaadavatele andmetele.

Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel andmetel vastavalt alusmääruse artiklile 18, võib tulemus olla asjaomasele isikule ebasoodsam, kui see oleks olnud tema koostöö korral.

Elektroonilises vormis koostöö puudumist ei loeta koostööst keeldumiseks, kui huvitatud isik selgitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Huvitatud isikul tuleb komisjoniga viivitamata ühendust võtta.

Ärakuulamise eest vastutav ametnik

Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel.

Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigusi. Kõik taotlused tuleb esitada õigeaegselt, et mitte takistada menetluse nõuetekohast kulgu.

Ärakuulamise eest vastutav ametnik võib korraldada ärakuulamisi ja tegutseda vahendajana selle tagamiseks, et huvitatud isikud saaksid oma kaitseõigusi täielikult kasutada.

Taotlus saada ärakuulamise eest vastutava ametniku juures ära kuulatud tuleks esitada kirjalikult ning selles tuleks selgitada taotluse esitamise põhjuseid.

Ärakuulamise eest vastutav ametnik annab võimaluse ka ärakuulamiseks, mille juures on esindatud isikud, kes esitavad erinevaid seisukohti ja vastuväiteid muu hulgas sellistes küsimustes nagu kohtuotsuse täitmine.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/

Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EÜ) nr 45/2001 (17).

Teave tolliasutustele

Praegu CN-koodide ex 1516 20 98 (TARICi koodid 1516209821, 1516209829 ja 1516209830), ex 1518 00 91 (TARICi koodid 1518009121, 1518009129 ja 1518009130), ex 1518 00 95 (TARICi kood 1518009510), ex 1518 00 99 (TARICi koodid 1518009921, 1518009929 ja 1518009930), ex 2710 19 43 (TARICi koodid 2710194321, 2710194329 ja 2710194330), ex 2710 19 46 (TARICi koodid 2710194621, 2710194629 ja 2710194630), ex 2710 19 47 (TARICi koodid 2710194721, 2710194729 ja 2710194730), 2710 20 11, 2710 20 15, 2710 20 17, ex 3824 99 92 (TARICi koodid 3824999210, 3824999212, 3824999220), 3826 00 10 ja ex 3826 00 90 (TARICi koodid 3826009011, 3826009019 ja 3826009030) alla kuuluva ning allpool esitatud tabelis loetletud asjaomaste eksportivate tootjate toodetud biodiislikütuse impordi eest esialgse määruse kohaselt tasutud lõplikud dumpinguvastased tollimaksud ja kõnealuse määruse artikli 2 kohaselt lõplikult sisse nõutud ajutised tollimaksud tuleks tagasi maksta või neid tuleks vähendada. Tagasimaksmist või vähendamist tuleb taotleda liikmesriikide tolliasutustelt kooskõlas kehtivate tollialaste õigusaktidega.

TARICi lisakood Argentina Unitec Bio SA, Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indoneesia Pelita Agung Agrindustri, Medan B788 PT Ciliandra Perkasa, Jakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Avalikustamine

Kõiki eksportivaid tootjaid ja liidu tootmisharu teavitatakse seejärel käesoleva uurimise järeldustest ning neile antakse võimalus esitada märkusi.

(1) ELT C 402, 31.10.2016, lk 28.

(2) ELT C 392, 24.10.2016, lk 26.

(3) ELT L 315, 26.11.2013, lk 2.

(4) Argentina eksportivad tootjad Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA) ja Indoneesia eksportivad tootjad PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Euroopa Kohtu Presidendi 15. veebruari 2018. aasta määrus liidetud kohtuasjades C-602/16 P ja C-607/16 P kuni C-609/16 P ning 16. veebruari 2018. aasta määrus kohtuasjades C-603/16 P kuni C-606/16 P.

(6) WTO, apellatsioonikogu aruanne, AB-2016-4, WT/DS473/AB/R, 6. oktoober 2016; WTO, hindamiskogu aruanne, WT/DS473/R, 29. märts 2016.

(7) WTO, hindamiskogu aruanne, WT/DS480/R, 25. jaanuar 2018.

(8) Euroopa Parlamendi ja nõukogu 11. märtsi 2015. aasta määrus (EL) 2015/476 meetmete kohta, mida liit võib võtta pärast Maailma Kaubandusorganisatsiooni vaidluste lahendamise organi aruannet dumpingu- ja subsiidiumivastaste meetmete kohta (ELT L 83, 27.3.2015, lk 6).

(9) Algatamisteade seoses Argentinast ja Indoneesiast pärit biodiislikütuse impordi suhtes kehtestatud dumpinguvastaste meetmetega, mida rakendati pärast soovitusi ja otsuseid, mille Maailma Kaubandusorganisatsiooni vaidluste lahendamise organ võttis vastu vaidluses „EL – biodiislikütusega seotud dumpinguvastased meetmed“ (DS473) (ELT C 476, 20.12.2016, lk 3).

(10) Komisjoni 18. septembri 2017. aasta rakendusmäärus (EL) 2017/1578, millega muudetakse rakendusmäärust (EL) nr 1194/2013, millega kehtestatakse Argentinast ja Indoneesiast pärit biodiisli impordi suhtes lõplik dumpinguvastane tollimaks ja nõutakse lõplikult sisse nimetatud impordi suhtes kehtestatud ajutine tollimaks (ELT L 239, 19.9.2017, lk 9).

(11) Kohtuasi T-2/95: Industrie des poudres sphériques (IPS) vs. nõukogu, EKL 1998, lk II-3939.

(12) Kohtuasi C-458/98 P Industrie des poudres sphériques (IPS) vs. nõukogu, EKL 2000, I-08147.

(13) Kohtuasi T-89/00, Europe Chemi-Con (Saksamaa) GmbH vs. nõukogu, EKL 2002, II-3651, lk 39.

(14) Vt joonealune märkus 8.

(15) Dokument märkega „Limited“ on konfidentsiaalne dokument vastavalt Euroopa Parlamendi ja nõukogu määruse (EL) 2016/1036 (ELT L 176, 30.6.2016, lk 21) artiklile 19 ja WTO GATT 1994 VI artikli rakendamise lepingu (dumpinguvastane leping) artiklile 6. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(16) Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).

(17) Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(*1) B785 on rakendusmääruses (EL) nr 1194/2013 avaldatud TARICi lisakood. Praegu on nende äriühingutega seotud TARICi lisakood C330.